独孤藏

墓志铭

《周大都督武平公金州刺史独孤使君墓志》，1988年出土于咸阳底张湾独孤藏墓。
公讳藏，字达磨，朔州人也。周明皇帝敬后同母弟。本姓刘，汉景帝之裔，赤眉之乱，流寓陇阴，因改为独孤氏。祖俟尼伐，魏室名臣，位登三吏，器量详深，识度雄举。父信，太祖文皇帝造周之始，同心创业，高欢鵄据燕城，孤鸣赵地，权火每逢，干戈日寻，乃张绛宫之术，设黄石之妙。战剧阪泉，□逾丹浦，克定祸难，策勋第一。授柱国大将军、大宗伯、大司马、雍州牧、河内郡开国公，食邑八千户。名播八荒，威震四表，具诸简策，可略而言。公即河内公之宠子也。幼而秀异，神情颖脱。朝阳擢干，即闻威风之声；崐山孕宝，便散长虹之色。为孝为慈，遵斯二树；乃文乃武，洞此三端。年八岁，以父功封武平县开国公，食邑一千九百户。 高祖孝武皇帝第七弟齐王，初启盛府，选择名贤，辟为上佐。公风华独俊，日下无双。居帝戚之重，卑以自牧；处公子之豪，每存廉让。寄情文酒，留神风月。恒以优游自退，不以州郡劳心。俄授都督，非心所愿。 帝第十弟谯王，作牧庸蜀，崇重英贤，纳诸益友，雅相钦敬。以公治大都督，出为隆山太守。山夫狼戾，野民倔强，一人不刑，九里增润。蒲鞭止讼，麦穗兴哥， 威而不猛，柔而且断，清同水镜，俨若神明。罢郡之日，吏民流涕。昔在母忧，居丧过礼，遂感旧疾，昊天不吊，歼此良人。以宣政元年八月四日，薨于长安大司马坊第，春秋卅五。 皇情悼惜，屡发王言，荣哀之理，存没斯备。即以其年十月廿日，岁次戊戌窆于泾阳胡渎川。诏赠金州刺史，礼也。
公美须髯，好容貌。平叔食饼，未足比伦；安仁掷果，犹为惭德。善隶书，银钩无以渝；好坟典，石经莫不谈。妙制文章，□长咏咏，便骑射、爱朋友，兄弟缉熙，闺门严正，风格朴尚，思理渊邈，光家令德，善始令终，何取斯言，寄之君子。夫没而不朽，非谓金石其身；逝者如斯，在乎阐扬风烈。式镌玄板，以旌素行，乃为铭曰：
御龙在夏，斩虵称汉，帝王洪弈，珪璋璀璨。天倾地垂，枝分叶散，避地改氏，本枝无绝。辅魏天赞，匡周人杰，黼黻既糜，山河亦裂。猗欤公子，积此余庆，忠孝两极，礼仪双映。兄弟既怡，友交逾敬，帝戚之贵，高门之重。似川独浚，如芥自竦，金符后佩，玉珪先捧。英王屡辟，俊僚咸慕，临池巧画，登高能赋。忽此梦山，奄同朝露，吕悲过隙，丘嗟逝川。人生何几，徒论百年，白杨斜日，青松乱烟。孤坟一闭，空芳自得。
夫人贺兰氏，有子三人。